Økologi og dyrevelfærd hænger tæt sammen. Så tæt, at det ikke er muligt at se bort fra kravet om, at et dyr skal bedøves, før det slagtes - uanset om dyret bliver slagtet efter en rituel religiøs praksis, hvor man af troshensyn ikke tillader bedøvelse. Det fastslog en dom fra EU-Domstolen i går.

Det skriver Kristeligt Dagblad.

" EU's lovgivning tillader ikke brug af Den Europæiske Unions mærke for økologi på produkter fra dyr, der er blevet slagtet i overensstemmelse med religiøse ritualer uden at være blevet bedøvet først", hedder det i dommen.

Domstolens kendelse kommer på et tidspunkt, hvor der mange steder i Europa er en intens debat om, hvor balancen skal ligge mellem hensynet til dyrene og hensynet til de trossamfund, der ikke kan acceptere bedøvelse.

Indtil nu har EU's lovgivning krævet, at alle dyr bedøves, før de slagtes, men at der kan gives dispensation fra kravet om bedøvelse af hensyn til religionsfriheden.